益州牧劉璋與備會涪，統進策曰：「今因此會，便可執之，則將軍無用兵之勞而坐定一州也。」備未採納。璋既還成都，備當為璋北征漢中，統復說曰：「楊懷、高沛，璋之名將，各仗強兵，據守關頭，聞數有箋諫璋，使發遣將軍還荊州。將軍未至，遣與相聞，說荊州有急，欲還救之，並使裝束，外作歸形；此二子既服將軍英名，又喜將軍之去，計必乘輕騎來見，將軍因此執之，進取其兵，乃向成都。」備然其計，即斬懷、沛，還向成都，所過輒克。